《贺新郎 送蒋京少随尊公学宪之任豫章》
清代·陈维崧

双桨摇晴渌。溯长江、浔阳西上，浪堆银屋。卿月乘秋映湓浦，高会诸生白鹿。

羡公子、翩翩綵服。君去鲤庭浮画舫，更何人、和我迦陵曲。

谁共剪，西窗烛。

秋容一望真如沐。照江山、广寒新样，一轮圆玉。此地王郎题赋后，依旧落霞孤鹜。

文采事、算君堪续。莫道衡阳回雁少，倚西风、念我成衰独。

须频寄、好词读。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。